text: Stor brasiliansk fodboldlegende besøger Esbjerg
  03 august 2017 kl. 04.51
  Han er en af historiens største spillere, han er tidligere verdensmester, og nu er han i Esbjerg. Fodboldlegenden Jairzinho gæster torsdag Blue Water Arena.
  Han hedder egentlig Jair Ventura Filho, men de fleste kender ham som Jairzinho. Han spillede på det landshold, som mange betrager som et af de bedste gennem tiderne.
  Jairzinho var sammen med Pelé de helt store stjerner på det brasilianske landshold, der vandt VM-guld i 1970 i Mexico, hvor brasilianeren scorede i samtlige Brasiliens kampe ved slutrunden. Det har ingen gjort hverken før eller siden.
  Den brasilianske stjernespiller er i dag 72 år gammel og driver et fodboldakademi i Rio de Janeiro.
  I dag er han på besøg i Esbjerg, hvor han skal have en stadionrundvisning og holde et foredrag om sin karriere. Det samme vil de to tidligere landsholdsspillere fra Esbjerg John Lauridsen og Jens Jørn Bertelsen.
  Jairzinho er i Danmark i forbindelse med åbningen af en DBU get2fodboldskole, der skal støtte og hjælpe idrætsforeninger i socialt udsatte boligområder.
  